Diari Oficial de la Generalitat Valenciana


Sumari del DOGV 5811, del 22-07-2008 (2008/9053)

CORRECCIÓ d'errades de l'Orde de 13 de maig de 2008, de la Conselleria de Cultura y Esport, per la qual es delimita l'entorn de protecció de la masia fortificada Torre Beltrans, a Ares del Maestre, i se n'establix la normativa protectora.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5811

Data del DOGV
:   22-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9053


Data del document
:   21-07-2008

Organisme emissor
:   Conselleria de Cultura i Esport

Tipus de document
:   Correcció d'errades

Correcció d'errades

 Descriptors 

:   * Ares del Maestrat
    * protecció del patrimoni
    * legislació
    * patrimoni arquitectònic
    * ben cultural

CORRECCIÓ d'errades de l'Orde de 13 de maig de 2008, de la Conselleria de Cultura y Esport, per la qual es delimita l'entorn de protecció de la masia fortificada Torre Beltrans, a Ares del Maestre, i se n'establix la normativa protectora. [2008/9053]
Per l'Orde de la Conselleria de Cultura i Esport de 13 de maig de 2008 (DOCV núm. 5783, de 12.06.2008) es delimitava l'entorn de protecció de la masia fortificada Torre Beltrans, a Ares del Maestre (Castelló), i se n'establia la normativa protectora.
El text de l'orde esmentada va ser inserit en el DOCV per error i no es corresponia amb la proposta administrativa finalment tramitada i formalment acceptada, per la qual cosa és procedent rectificar l'error, establint la vigència del text que es transcriu a continuació, tot això de conformitat amb l'article 105.2 de la Llei 30/1992, de Règim Jurídic de les Administracions Públiques i del Procediment Administratiu Comú.
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en les disposicions addicionals primera i segona d'esta última norma. Per tant, la masia fortificada Torre Beltrans (Castelló) constituïx per ministeri de la llei un Bé d'Interés Cultural amb la categoria de Monument.
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet complementar a la Conselleria de Cultura i Esport les declaracions de béns d'interés cultural produïdes abans de l'entrada en vigor de la llei esmentada, a fi d'adaptar-ne el contingut als requisits que s'establixen en esta llei.
La Direcció General de Patrimoni Cultural Valencià va adoptar una resolució, amb data 13 d'octubre de 2006 (DOGV 09.11.06), per la qual s'acordava incoar l'expedient de delimitació de l'entorn de protecció de la masia fortificada Torre Beltrans, a Ares del Mestre (Castelló), i d'establiment de la normativa protectora corresponent.
Per la Resolució de la Direcció General de Patrimoni Cultural Valencià de 21 de gener de 2008 (DOCV 08.02.08) es redelimita l'entorn de protecció de la masia fortificada Torre Beltrans, a Ares del Maestre (Castelló), s'establix la normativa protectora corresponent, s'amplia el termini per a resoldre la complementació de la declaració de quinze a vint mesos i se sotmet de nou el procediment al tràmit d'informació pública.
S'han complit tots els tràmits preceptius legalment previstos per a la delimitació de l'entorn de protecció de la masia fortificada Torre Beltrans, a Ares del Mestre (Castelló), i l'establiment de la normativa protectora corresponent. D'esta manera s'ha complementat el contingut de la declaració amb les noves determinacions que exigix la Llei 4/1998, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf segon, d'esta norma.
En compliment del que disposa la llei esmentada i el Decret 7/2007, de 28 de juny, del president de la Generalitat, pel qual s'assignen competències a les conselleries, i fent ús de les facultats conferides per l'article 28 de la Llei 5/1983, de 30 de desembre, del Consell,
ORDENE
Primer
Delimitar l'entorn de protecció de la masia fortificada Torre Beltrans, a Ares del Mestre (Castelló), i establir la normativa de protecció del Monument i el seu entorn en l'articulat que es transcriu a continuació.
Normativa de protecció del monument i el seu entorn
Monument i règim aplicable:
Article 1. Cal atenir-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2. Usos permesos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Entorn de protecció i normativa aplicable:
Article 3. Règim d'intervencions. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'ha d'emetre d'acord amb els criteris establits en la present normativa, i per al que no s'hi preveu, aplicant directament els criteris de l'article 39 de la llei esmentada. La present normativa regirà amb caràcter provisional fins que no es redacte el Pla Especial de Protecció del Monument i el seu Entorn i obtinga validació patrimonial.
Totes les intervencions requeriran per al tràmit d'autorització la definició precisa de l'abast, amb la documentació tècnica que, per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la transcendència patrimonial.
Article 4. Preservació del paisatge històric. A fi de preservar el paisatge històric del monument, no s'autoritzaran noves edificacions per a cap ús, i quedaran expressament prohibits els abocaments de residus i els moviments de terres, excepte els requerits per a l'estudi i la conservació. Les edificacions existents en l'entorn no podran augmentar el volum edificat i hauran de mantindre les característiques pròpies d'un entorn rural. Les cases rurals que formen part de l'entorn des de temps immemorial hauran de ser conservades, preservant els elements definitoris de l'estructura arquitectònica i els elements constructius singulars de valor intrínsec que hi haja als immobles. Estes hauran de mantindre els usos agrícoles i residencials tradicionals, tot i que podran acollir d'altres usos compatibles amb les seues arquitectures i amb la posada en valor de l'àmbit protegit del monument i el seu entorn.
Article 5. Usos permesos. Els usos permesos són els agrícoles, pecuaris i forestals mantinguts i existents en l'actualitat.
Article 6. Protecció del patrimoni arqueològic. En qualsevol intervenció que afecte el subsòl de l'immoble o el seu entorn de protecció és d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
L'entorn de protecció del Bé d'Interés Cultural queda definit tant literalment com gràficament en els annexos adjunts que formen part de la present orde. La documentació complementària figura en l'expedient corresponent.
DISPOSICIÓ ADDICIONAL PRIMERA
La present delimitació de l'entorn de protecció de la masia fortificada Torre Beltrans, a Ares del Mestre (Castelló), i establiment de la normativa protectora corresponent, haurà de comunicar-se al Registre General de Béns d'Interés Cultural dependent de l'administració general de l'Estat a l'efecte que hi quede constància.
DISPOSICIÓ ADDICIONAL SEGONA
La present delimitació de l'entorn de protecció de la masia fortificada Torre Beltrans, a Ares del Mestre (Castelló), i establiment de la seua normativa protectora, haurà d'inscriure's en la secció primera de l'Inventari General del Patrimoni Cultural Valencià.
DISPOSICIÓ FINAL
La present orde entrarà en vigor l'endemà de la publicació en el Diari Oficial de la Comunitat Valenciana.
València, 9 de juliol de 2008
La consellera de Cultura i Esport,
TRINIDAD MIRÓ MIRA
ANNEX I
Delimitació literal
Justificació de la delimitació establida
La delimitació dels entorns de protecció s'establix a partir dels criteris següents:
- topogràfics i paisatgístics, amb la inclusió del paratge en què es troba la Torre i els camins més pròxims des d'on és possible veure-la.
- arqueològics, l'àmbit comprén la zona susceptible de noves troballes relacionades amb el monument i el jaciment arqueològic.
- administratius, delimitant l'entorn per parcel·les cadastrals i límits de camins, que en faciliten la definició.
El sòl inclòs en l'entorn està classificat com a sòl no urbanitzable, llevat del classificat com a sòl urbanitzable d'ús industrial pel concert previ del Pla General d'Ordenació Urbana d'Ares del Maestre, situat entre la carretera CV-15 i la rambla Carbonera.
Delimitació de l'entorn de protecció
Origen: Intersecció de la carretera CV-15 amb la prolongació de la mitgera est de la parcel·la núm. 108 a del polígon cadastral núm. 13, punt A.
Sentit: Horari.
Línia delimitadora: Des de l'origen, la línia que delimita l'entorn creua la carretera CV-15 en direcció sud i continua per la mitgera est de les parcel·les 148 i 147 del polígon 13; seguix pel límit sud de les parcel·les 147 i 149. Creua el camí i incorpora les parcel·les 175, 174, 173, 172, 171, 170, 169, 168 i 167. Seguix en direcció nord envoltant el camí i continua incorporant la carretera CV-15 en direcció sud-oest, gira i envolta la parcel·la 5c fins al límit entre les parcel·les 5c i 5b, des d'on continua pels límits nord de les parcel·les 07, 11, 19 i 180. Gira al sud per la mitgera entre les parcel·les 180 i 39 i 25 i 39. Creua el camí i continua pel límit oest de les parcel·les 181, 111 i 108 fins al punt d'origen A.